《三子赠答诗 其一》
明代·陈子升

我昔游五岳，登高仰寰宇。附孔上泰山，攀葛吟梁甫。

封禅七十二，其事在太古。继此徒荒唐，秦皇与汉武。

绵邈予有怀，飞龙居九五。黋炳以辉煌，圣作而物睹。

一人响圜方，百辟分茅土。子其从我游，高名录天府。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。